“ประจิน” จ่อเปิดประมูลรถไฟทางคู่ 2-3 เส้นทางมิ.ย.นี้ ลั่นตอกเสาเข็มเมกะโปรเจ็คต์ปี 59
รมว.คมนาคม ลั่นตอกเสาเข็มเมกะโปรเจ็คต์ในปี 59 เดินหน้าเต็มที่ในปี 60-61 เตรียมเปิดประมูลรถไฟทางคู่อย่างน้อย 2-3 เส้นทางในมิ.ย.นี้ คาดเปิดประมูลรถไฟความเร็วสูง 2 เส้นทางกรุงเทพ-พัทยา-ระยอง และ กรุงเทพ-หัวหิน ให้เอกชนเข้าร่วมในเดือน ก.ย.58
17 มิ.ย. 2558

พล.อ.อ.ประจิน จั่นตอง รมว.คมนาคม เปิดเผยว่า ในปี 59 จะมีการลงเสาเข็มโครงการเมกะโปรเจ็กค์กว่า 3 ล้านล้านบาท หลังยอมรับปีนี้แต่ละโครงการพลาดเป้า โดยเร่งเดินหน้าภายในไตรมาส 3 ปีงบประมาณ 58 (เม.ย.-มิ.ย.58) โครงการแรกๆ ที่จะเดินหน้า ได้แก่ รถไฟทางคู่ 2-3 เส้นทาง โครงการรถไฟฟ้าสายสีส้ม สายสีเหลือง และสายสีชมพู
ขณะที่จะเห็นความชัดเจนโครงการถไฟความเร็วสูงกรุงเทพ-เชียงใหม่ที่รัฐบาลญี่ปุ่นร่วมลงทุนภายในปีนี้ ส่วนรถไฟขนาดรางมาตรฐานเส้นกรุงเทพ-โคราช-แก่งคอย-มาบตาพุด และเส้นทางแก่งคอย-กรุงเทพฯ ที่รัฐบาลจีนให้ความร่วมมือนั้น มั่นใจจะเริ่มก่อสร้างในปลายปี 58
ด้านโครงการรถไฟความเร็วสูง 2 เส้นทาง กรุงเทพ-พัทยา-ระยอง และ กรุงเทพ-หัวหิน เตรียมเปิดประมูลในก.ย.58 เปิดให้เอกชนไทยเข้าร่วม ซึ่งขณะนี้มีหลายรายให้ความสนใจ พร้อมทั้งสั่งให้ 5 จังหวัดหัวเมืองใหญ่จัดการระบบขนส่งสาธารณะเพื่อแก้ไขปัญหาการจราจรทั้งเชียงใหม่ ภูเก็ต นครราชสีมา ขอนแก่น และพิษณุโลก โดยอาจเป็นระบบรถไฟฟ้าหรือรถราง
อีกทั้งงานพัฒนาท่าอากาศยานสุวรรณภูมิ เฟส 2 เร่งรัดได้ข้อสรุปแล้วว่าจะดำเนินการทั้งก่อสร้างทางวิ่งเส้นที่ 3 ระยะทาง 3.9 กิโลเมตร พร้อมกับอาคารผู้โดยสารเฟส 2 ไปด้วย และยังรวมงานพัฒนาสนามบินอู่ตะเภา ที่จะเป็นสนามบินพาณิชย์แห่งที่ 3
ทั้งนี้ต้นปี 59 จะเห็นเริ่มการลงมือก่อสร้างโครงการต่างๆ แต่ยังไม่เห็นผลสัมฤทธิ์หรือเป็นรูปธรรมทั้งหมด จะเริ่มเห็นเป็นรูปเป็นร่างได้ในปลายปี 60 หรือต้นปี 61 จะทยอยเห็นโครงการเสร็จไปเรื่อยๆ